***CLAUZE CONTRACTUALE***

***SERVICII DE DEPOZITARE ARHIVĂ PASIVĂ***

**1. Preambul**

În temeiul dispozitiilor Legii nr. 98/2016 privind achizitiile publice, cu modificările și completările ulterioare și a H.G. nr. 395/2016, cu modificările și completările ulterioare, pentru aprobarea Normelor metodologice de aplicare a prevederilor referitoare la atribuirea contractului de achiziţie publică din Legea nr. 98/2016, s-a încheiat prezentul contract,

**Între**:

**INSPECTORATUL TERITORIAL DE MUNCĂ DÂMBOVIȚA, cu sediul in Târgoviște, Str. Revoluției, bl. C8, parter+etaj 1, tel. 0245-612.453, fax. 0245-246.112, e-mail: itmdambovita@itmdambovita.ro, cod fiscal 4402760, reprezentat prin Lixandru Marius – Inspector Șef, în calitate de ACHIZITOR**,în calitate de **ACHIZITOR**, pe de o parte,

**şi**

**\_\_\_\_\_\_\_\_\_\_\_\_,**cu sediul social în \_\_\_\_\_\_\_\_\_\_\_\_\_\_\_\_\_ str. \_\_\_\_\_\_\_\_\_\_\_\_\_\_ nr. \_\_\_\_\_, sectorul \_\_\_/ judeţul \_\_\_\_\_\_\_\_\_\_ – cod poştal \_\_\_\_\_\_\_\_\_, telefon: \_\_\_\_\_\_\_/fax: \_\_\_\_\_\_\_\_\_\_, adresă email: \_\_\_\_\_\_\_\_, număr de înregistrare la O.R.C. J/\_\_/\_\_\_\_ /\_\_\_\_, C.I.F.: \_\_\_\_\_\_\_\_\_\_\_\_\_ şi cont - cod IBAN: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, deschis la Trezoreria \_\_\_\_\_\_\_\_\_\_, reprezentată prin ADMINISTRATOR *(după caz, DIRECTOR GENERAL/ ALTĂ FUNCŢIE)* – Prenume/Nume \_\_\_\_\_\_\_\_\_\_\_, în calitate de **PRESTATOR,** pe de altă parte.

**2. Definiţii**

2.1. În prezentul contract următorii termeni vor fi interpretaţi astfel:

* + - 1. contract – reprezintă prezentul contract şi toate Anexele sale.
			2. achizitor şi prestator - părţile contractante, aşa cum sunt acestea numite în prezentul contract, în preambul;
			3. subcontractant - orice terţ căruia Prestatorul îi încredinţează executarea unei părţi din Contract, potrivit prevederilor clauzei 9 [Subcontractare];
			4. preţul contractului - preţul plătibil prestatorului de către achizitor, în baza contractului, pentru îndeplinirea integrală şi corespunzătoare a tuturor obligaţiilor asumate prin contract;
			5. servicii – toate serviciile a căror prestare face obiectul prezentului contract;
			6. forța majoră – un eveniment mai presus de controlul părților, care nu se datorează greșelii sau vinei acestora, care nu putea fi prevăzut la momentul încheierii contractului și care face imposibilă executarea și, respectiv, îndeplinirea contractului: sunt considerate asemenea evenimente: războaie, revoluții, incendii, inundații sau orice alte catastrofe naturale, restricții apărute ca urmare a unei carantine, embargou, enumerarea nefiind exhaustivă ci enunciativă. Nu este considerat forță majoră un eveniment asemenea celor de mai sus care, fără a crea o imposibilitate de executare, face extrem de costisitoare executarea obligațiilor uneie din părți;
			7. operator economic - orice persoană fizică sau juridică, de drept public ori de drept privat, sau grup ori asociere de astfel de persoane, inclusiv orice asociere temporară formată între două ori mai multe dintre aceste entități, care oferă în mod licit pe piață executarea de lucrări, furnizarea de produse ori prestarea de servicii.

**3. Interpretare**

3.1. În prezentul contract, cu excepţia unei prevederi contrare, cuvintele la forma singular vor include forma de plural şi vice versa, acolo unde acest lucru este permis de context.

3.2. Termenul “zi”sau “zile” sau orice referire la zile reprezintă zile calendaristice dacă nu se specifică în mod diferit.

**4. Obiectul contractului**

4.1. Prestatorul se obligă să presteze ***servicii de depozitare arhivă pasivă***, în perioada de timp prevăzută prin prezentul contract. Serviciile prestate în baza contractului vor respecta standardele prezentate de către prestator în propunerea tehnică și caietul de sarcini.

4.2.Achizitorul se obligă să plătească preţul convenit în prezentul contract pentru serviciile prestate.

**5. Preţul contractului și modalitatea de plată**

5.1. Preţul unitar, pe ml, în lei fără TVA, convenit pentru îndeplinirea contractului, plătibil prestatorului de către achizitor, este de \_\_\_\_\_ lei/ml, fără TVA.

5.2.Valoarea lunară estimată a contractului pentru \_\_\_\_ ml este de ***\_\_\_\_\_ lei*** la care se adaugă T.V.A. în valoare de ***\_\_\_\_\_\_ lei,*** iar valoarea totală este de***\_\_\_\_\_ lei*** la care se adaugă T.V.A. în valoare de***\_\_\_\_\_\_lei***.

5.3.Prețul total al contractului, plătibil prestatorului este determinat, în funcție de prețul unitar și de cantitatea serviciilor prestate și recepționate.

5.4. Valoarea serviciilor lunare se calculează în baza procesului-verbal de recepție cantitativă și calitativă, document pe baza căruia achizitorul verifică și confirmă serviciile efectuate de prestator în perioada de referință.

Până la data de 05 a fiecărei lunii, se va confirma prestația pentru activitatea lunii precedente.

5.5.Prestatorul urmează să factureze achizitorului, serviciile prestate, recepționate, în baza Procesului-Verbal de recepție asumat.

5.6. Plata serviciilor în cadrul prezentului contract se efectuează de către achizitor în baza facturilor fiscale lunare emise de prestator, până la data de 10 ale lunii în curs, în conformitate cu prețurile prevăzute în contract aplicate la metrii liniari depozitați în depozitul pestatorului.

5.7. Achizitorul are obligaţia de a efectua plata către prestator în termen de maxim 30 de zile de la primirea facturii și a documentelor de confirmare/recepție a serviciilor. Plata serviciilor prestate se va efectua doar pe baza facturii și a documentelor însoțitoare, respectiv a procesului-verbal de prestație calitativ și cantitativ, avizat și asumat de către reprezentantii legali al prestatorului și cel desemnat al achizitorului.

5.8. Plata se va realiza prin ordin de plată, pe baza documentelor mai sus menționate, în contul pe care prestatorul se obligă să-l aibă deschis la Trezorerie, conform contractului.

5.9. În cazul în care un Subcontractant îşi exprimă, în conformitate cu prevederile Legii, opţiunea de a fi plătit direct, subcontractul anexat la Contract va conţine o anexă specifică privind plata directă, prin care Prestatorul şi Subcontractantul vor consemna această opţiune, vor preciza contul bancar al Subcontractantului şi vor indica partea din tariful sau preţul corespunzător aferent Subcontractantului, precum şi modul concret de evaluare şi confirmare a părţii din fiecare plată efectuată de către Achizitor.

**6. Durata contractului**

6.1. Durata prezentului contract este de la data **01.05.2023** şi până la data de **31.12.2023** cu posibilitatea de prelungire până la aprobarea Bugetului de venituri și cheltuiei și finalizarea unei noi proceduri de atribuire, în condițiile existenței resurselor financiare, cu maxim 4 luni.

6.2. Încetarea din orice motiv a contractului nu afectează obligațiile scadente la data încetării contractului.

**7. Ajustarea preţului prezentului contract**

7.1. Pentru serviciile prestate, plăţile datorate de către Achizitor Prestatorului sunt calculate la prețurile declarate (preț/ml) în Propunerea financiară – Anexă la prezentul contract.

7.2. Niciun fel de cereri și pretenții ulterioare ale ofertantului legate de ajustări de prețuri, determinate de orice motive (cu excepția situațiilor prevăzute explicit în documentația de atribuire și/sau prin dispozițiile legale aplicabile), nu pot face obiectul vreunei negocieri sau proceduri litigioase între părțile contractante.

**8. Ordinea de precedență a documentelor contractuale**

8.1. Documentele care alcătuiesc Contractul vor fi considerate ca documente care se explicitează reciproc. În scopul interpretării, ordinea de precedență a documentelor va fi următoarea:

a) propunerea tehnică, inclusiv clarificările din perioada de evaluare;

b) propunerea financiară, inclusiv clarificările/corecțiile artimetice din perioada de evaluare;

c) caietul de sarcini, inclusiv clarificările şi/sau măsurile de remediere aduse până la depunerea ofertelor ce privesc aspectele tehnice şi financiare;

d) angajamentul de susținere, dacă este cazul;

e) acordul de asociere, dacă este cazul;

f) subcontractul încheiat cu fiecare subcontractant, dacă este cazul;

g) alte documente, acte adiționale sau orice alte Notificări și anexe, daca există, pe măsura constituirii lor, în legătură cu prezentul contract, cu respectarea actelor normative aplicabile, în vigoare la momentul constituirii lor.

8.2. Modificările și actele adiționale (dacă există) vor avea prioritatea documentelor pe care le modifică. Ordinea de precedență reprezintă ordinea de prioritate a documentelor. În caz de discrepanțe între documente, prevederile documentului prioritar vor prevala.

**9. Cesiunea**

9.1. O cesiune va fi validă doar dacă reprezintă un acord scris prin care o Parte transferă Contractul sau parte din acesta unui terţ şi a fost obţinut acordul prealabil al celeilalte Părţi. Cu excepţia cazurilor expres prevăzute în sub-clauzele de mai jos, prestatorul nu va cesiona niciuna dintre obligaţiile sale contractuale.

9.2. Prin excepţie de la prevederile clauzei 9.1:

(a) fiecare Parte poate cesiona, sub formă de garanţie în favoarea unei bănci sau unei alte instituţii financiare, dreptul său la orice sume de încasat sau care vor deveni încasabile în derularea Contractului, cu o notificare prealabilă transmisă către cealaltă Parte,

(b) Achizitorul va efectua plăţi directe către Subcontractanţii care şi-au exprimat opţiunea în acest sens, în conformitate cu prevederile clauzei ……

(c) în cazul rezilierii Contractului de către Achizitor, în conformitate cu prevederile clauzei… Prestatorul va ceda către Achizitor orice subcontract imediat după primirea notificării în acest sens;

(d) Prestatorul este înlocuit de un nou prestator atunci când drepturile şi obligaţiile acestuia sunt preluate, ca urmare a unei succesiuni universale sau cu titlu universal în cadrul unui proces de reorganizare, inclusiv prin fuziune sau divizare, de către noul prestator care îndeplineşte criteriile de calificare şi selecţie stabilite iniţial, cu condiţia ca această modificare să nu presupună alte modificări substanţiale ale Contractului şi să nu se realizeze cu scopul de a eluda aplicarea procedurilor de atribuire prevăzute de Legea în domeniul achiziţiilor publice.

9.3. Aprobarea unei cesiuni de către Achizitor nu-l va elibera pe Prestator de obligaţiile care îi revin pentru partea de Contract deja executată sau partea necesionată pentru care se poate reţine Garanţia de Bună Execuţie a contractului.

9.4. În cazul în care Prestatorul a cesionat integral sau parţial contractul fără respectarea prevederilor prezentei clauze, Achizitorul va aplica sancţiunea pentru încălcarea contractului prevăzută la clauza……./va rezilia contractul potrivit clauzei\_\_\_\_

**10. Subcontractarea (dacă este cazul)**

10.1. Un subcontract va fi valid doar dacă are forma unui acord scris prin care Prestatorul încredinţează unui terţ executarea unei părţi din contract. Subcontractele vor fi în concordanţă cu acest contract. Pentru evitarea oricărui dubiu, preţurile din subcontract pot fi diferite de preţurile din contract, în funcţie de condiţiile de piaţă, costurile de coordonare, alte costuri indirecte şi profitul Prestatorului. Subcontractele se vor constitui în anexe la contract.

10.2. Niciun Subcontractant nu se va afla în situaţiile de excludere aferente atribuirii Contractului. Fiecare Subcontractant va avea capacitatea tehnică şi profesională necesară pentru executarea părţii

10.3. La semnarea Contractului, Prestatorul va prezenta Achizitorului subcontractele încheiate de acesta cu Subcontractanţii declaraţi în Ofertă.

10.4. Pentru numirea unui Subcontractant propus după semnarea contractului (inclusiv pentru înlocuirea oricărui Subcontractant), Prestatorul va solicita acordul Achizitorului de a încheia un subcontract. Solicitarea va indica partea contractului care va fi subcontractată, valoarea subcontractului, identitatea Subcontractantului şi a reprezentantului său legal, certificatele şi alte documente necesare pentru verificarea inexistenţei unor situaţii de excludere în conformitate cu prevederile aferente atribuirii contractului şi a resurselor/capabilităţilor corespunzătoare părţii sale de implicare propusă în contract, precum şi o declaraţie pe propria răspundere a Subcontractantului propus prin care îşi asumă respectarea prevederilor contractului şi a Ofertei tehnice aferente părţii sale de implicare propuse în contract. În cazul înlocuirii oricărui Subcontractant, solicitarea Prestatorului va conţine justificări rezonabile privind înlocuirea.

10.5. În termen de \_\_\_ de zile de la primirea acestei solicitări, Achizitorul va notifica decizia sa Prestatorului, cu indicarea motivelor în cazul unui refuz. Dacă Achizitorul nu îşi notifică decizia în termenul mai sus indicat, solicitarea este considerată aprobată la expirarea termenului.

10.6. În termen de 5 zile de la aprobarea oricărui nou Subcontractant, Prestatorul va transmite Achizitorului un exemplar semnat al subcontractului aferent, care se va constitui anexă la Contract. Subcontractantul nu va începe executarea părţii sale din contract înainte de transmiterea subcontractului către Achizitor.

10.7. Înlocuirea unui Subcontractant care a fost declarat în Ofertă se va face în condiţiile prevăzute în prezenta subclauză, cu condiţia să nu reprezinte o modificare substanţială în sensul Legii în domeniul achiziţiilor publice.

10.8. În cazul în care un Subcontractant reziliază un subcontract sau renunţă în alt fel la subcontract, Prestatorul va notifica Achizitorul în termen de 5 zile şi va indica în ce mod intenţionează să continue executarea părţii respective din contract.

10.9. Prestatorul va fi responsabil de acţiunile, abaterile şi neglijenţa Subcontractanţilor săi, inclusiv ale subcontractanţilor acestora de orice nivel, ale agenţilor sau angajaţilor lor, ca şi cum ar fi acţiunile, abaterile sau neglijenţa acestuia, ale agenţilor sau angajaţilor săi.

10.10 În cazul în care Prestatorul încheie un subcontract fără acordul Achizitorului, acesta poate aplica sancţiunea pentru încălcarea contractului prevăzută la clauza \_\_\_\_şi/sau Rezilierea contractului conform clauzei\_\_\_\_

10.11 Dacă un Subcontractant nu îşi îndeplineşte obligaţiile sale sau le îndeplineşte în mod defectuos, Achizitorul poate solicita Prestatorului să-l înlăture pe Subcontractant şi să asigure un Subcontractant cu calificări şi experienţă adecvate ca înlocuitor sau să reia personal executarea părţii relevante a contractului.

10.12. Prestatorul va informa Achizitorul, lunar, cu privire la plăţile efectuate către Subcontractanţi. În cazul în care Prestatorul întârzie nejustificat efectuarea plăţilor către Subcontractanţi, Achizitorul va fi îndreptăţit să sisteze plăţile către Prestator până la remedierea situaţiei.

**11. Asocierea (dacă este cazul)**

11.1. Fiecare dintre membrii asocierii îşi asumă obligaţiile pentru oferta comună şi răspunde conform prevederilor prezentului contract.

11.2. Modificarea structurii asocierii după încheierea contractului se face numai cu acordul Achizitorului, cu condiţia de a nu modifica propunerea tehnică şi financiară prezentate la achizitie şi în conformitate cu legislaţia în vigoare.

11.3. Membrii asocierii răspund în cuantumul în care este întocmit contractul de asociere: în procentul stabilit în contractul de asociere sau asociere cu drepturi şi obligaţii egale, dupa caz.

**12. Obligaţiile principale ale prestatorului**

12.1. Prestatorul se obligă să presteze serviciile care fac obiectul prezentului contract cu profesionalism şi promptitudinea cuvenite obligaţiilor asumate prin prezentul contract şi în conformitate cu legislaţia în domeniu. În condițiile existenței unor diferențe/discrepanțe între prevederile documentelor, prevederile vor prevala prevederile caietului de sarcini.

12.2. (1) Obligațiile principale ale prestatorului sunt:

a) să asigure spaţiul corespunzător în vederea depozitării documentelor primite spre păstrare din partea achizitorului;

b) să doteze spaţiul de depozitare a documentelor cu mobilier (rafturi, rastele, dulapuri) acoperit cu vopsea anticorozivă;

c) să asigure curăţenia şi ordinea interioară pentru evitarea insalubrizării sau instalarea de focare biologice (insecte, rozătoare, mucegai).

d) să nu păstreze alte materiale care nu aparţin arhivei în spaţiul destinat păstrării documentelor aparţinând achizitorului;

e) să doteze spaţiul destinat păstrării documentelor cu mijloace PSI pentru prevenirea incendiilor;

f) să efectueze lucrările necesare şi utile de întreţinere a spaţiului de depozitare pentru prevenirea incendiilor, inundaţiilor şi infiltraţiilor);

g) să păstreze confidenţialitatea tuturor datelor conţinute în documentele primite spre depozitare;

h) să nu folosească documentele primite de la achizitor în interes personal, să nu înstrăineze documentele care fac obiectul prezentului contract;

i) să asigure integritatea documentelor ce i s-au încredinţat şi să ia măsurile de prevenire a deteriorării sau degradării lor.

j)să respecte toate prevederile legale incidente obiectului contractului, aplicabile la nivel național, dar și regulamentele aplicabile la nivelul Uniunii Europene (acolo unde se impune).

Pe perioada realizării tuturor activităților din cadrul Contractului, prestatorul este responsabil pentru implementarea celor mai bune practici, în conformitate cu legislația și regulamentele existente la nivel național și la nivelul Uniunii Europene. Prestatorul răspunde față de Achizitor, pentru orice nerespectare sau omisiune a respectării oricăror prevederi legale și normative aplicabile. Achizitorul nu va fi responsabil pentru nerespectarea sau omisiunea respectării de către Prestator a oricărei prevederi legale sau a oricărui act normativ aplicabil precum și atât pentru prestarea serviciilor cât și pentru rezultatele generate de prestarea serviciilor.

k) în cazul în care intervin schimbări legislative, Prestatorul are obligația de a informa Achizitorul cu privire la consecințele asupra activităților care fac obiectul contractului și de a-și adapta activitatea în funcție de decizia Achizitorului în legătură cu schimbările legislative. În cazul în care o astfel de situație este aplicabilă mecanismul de soluționare a unor astfel de situații este……………………………..

l)să respecte în executarea contractului, obligațiile aplicabile în domeniul mediului, social și al muncii instituite prin dreptul Uniunii, prin dreptul național, prin acorduri colective sau prin dispozițiile internaționale de drept în domeniul mediului, social și al muncii (*se vor enumera actele normative și standardele aplicabile*).

În cazul în care Prestatorul nu își îndepliniește obligațiile pe linie socială și de mediu, Achizitorul va înceta contractul cu acesta fără altă formalitate suplimentară.

**13. Obligaţiile principale ale Achizitorului**

**13.1**. Obligaţiile principale ale Achizitorului sunt următoarele:

a) să recepţioneze serviciile prestate in conformitate cu prevederile prezentului contract, prin semnarea procesului verbal de recepție;

b) punerea la dispoziția Prestatorului a tuturor informațiilor disponibile pentru obținerea rezultatelor așteptate, cum ar fi: date de intrare, raportări, situații specifice, procedurile și instrucțiunile de lucru care au legatură cu buna îndeplinire a sarcinilor și atribuțiilor serviciilor de pază;

c) să plătească preţul către prestator în 30 zile de la primirea facturii de către acesta;

d) desemnarea echipei implicate și responsabile cu interacțiunea și suportul oferit Prestatorului; Achizitorul va numi responsabilul de contract care va monitoriza permanent derularea contractului şi va asigură contactul nemijlocit cu Prestatorul;

e) asigurarea tuturor resurselor care sunt în sarcina sa pentru buna derulare a Contractului;

f) să plătească, lunar, preţul tuturor serviciilor efectiv şi corect prestate, pe baza facturii prezentate de Prestator și acceptate la plată de către Achizitor, conform tarifului stabilit şi la termenul prevăzut în prezentul contract. Prestarea serviciilor este confirmată prin procesul verbal de recepție semnat, fără observații de catre Achizitor;

g) să comunice Prestatorului orice nereguli constatate, referitoare la modul de derulare a prezentului Contract, în vederea luării măsurilor de remediere. Neregulile constatate cu privire la modul de efectuare a pazei vor fi formulate în scris, în termen de maximum 48 de ore de la constatarea acestora.

**14. Sancţiuni pentru neîndeplinirea culpabilă a obligaţiilor de către Părți**

14.1. În cazul în care Achizitorul nu onorează facturile în termenul prevăzut prin contract, atunci acesta are obligaţia de a plăti, ca penalităţi, o sumă echivalentă cu o cotă procentuală de 0,01 % din valoarea facturii neachitate, pentru fiecare zi de întârziere de la expirarea celor 30 de zile.

14.2. În cazul în care, din vina sa exclusivă, Prestatorul nu reuşeşte să îşi îndeplinească obligaţiile asumate prin contract, Achizitorul are dreptul de a deduce din preţul contractului, ca penalităţi, o sumă echivalentă cu 0,01% pentru fiecare zi de întârziere, din valoarea prestațiilor neîndeplinite, până la îndeplinirea efectivă a tuturor obligaţiilor.

14.3. Prestatorul va suporta toate daunele (degradări, furturi, distrugeri, etc) produse Achizitorului prin executarea necorespunzătoare a serviciilor contractate, în tot sau în parte. Pentru pagubele cauzate Achizitorului, constatate în obiectivele stabilite prin contract ca fiind produse exclusiv din culpa prestatorului, acesta va răspunde material (penal sau patrimonial, conform prevederilor legale). Plata prejudiciului se va face de către prestator în baza unui proces verbal încheiat și însusit de către o comisie mixtă (achizitor - prestator), sau printr-o hotărâre definitivă a instanțelor de judecată competente.

14.4. Prestatorul va despăgubi Achizitorul împotriva oricăror:

a) reclamaţii şi acţiuni în justiţie, ce rezultă din încălcarea unor drepturi de proprietate intelectuală (brevete, mărci înregistrate etc.), legate de echipamentele, dotările, instalaţiile sau utilajele folosite pentru sau în legătură cu serviciile prestate; și

b) daune-interese, costuri, taxe şi cheltuieli de orice natură, aferente, cu excepţia situaţiei în care o astfel de încălcare rezultă din respectarea caietului de sarcini întocmit de către achizitor.

14.5. Prestatorul va remedia toate neregulile semnalate în urma controalelor persoanelor împuternicite de catre Achizitor; în cazul în care Prestatorul este sancţionat de 3 ori pe parcursul derularii contractului, Achizitorul va denunţa unilateral contractul cu notificarea prealabilă cu 15 zile inainte de momentul incetării contractului.

14.6. Neexecutarea, executarea cu întârziere sau necorespunzătoare a obligațiilor prevăzute în contract, în caietul de sarcini, atrage pentru partea în culpă, plata de despăgubiri potrivit legislației în vigoare.

**15. Începere, finalizare, întârzieri, sistare**

15.1 Prestatorul are obligaţia de a începe prestarea serviciilor în prima zi imediat următoare semnării contractului.

15.2. În cazul în care termenul de începere a prestării serviciilor suferă întârzieri datorate în exclusivitate Achizitorului, părţile vor stabili de comun acord prelungirea perioadei de prestare a serviciilor.

15.3. Serviciile prestate în baza contractului sau, dacă este cazul, oricare fază a acestora prevăzută a fi terminată într-o perioadă stabilită în programul de lucru trebuie finalizate în termenul convenit de părţi, termen care se calculează de la data începerii prestării serviciilor.

15.4. În cazul în care:

a) din orice motive de întârziere, ce nu se datorează Prestatorului, sau

b) din alte circumstanţe neobişnuite, susceptibile de a surveni altfel decât prin încălcarea contractului de către Prestator, îndreptăţesc Prestatorul de a solicita prelungirea perioadei de prestare a serviciilor sau a oricărei faze a acestora, atunci părţile vor revizui, de comun acord, perioada de prestare şi vor semna un act adiţional, în condițiile prevăzute de legislația aplicabilă în domeniul achizițiilor publice.

15.5. Dacă pe parcursul îndeplinirii contractului Prestatorul nu poate respecta programul de lucru, acesta are obligaţia de a notifica acest lucru, în scris și în timp util, Achizitorul.

15.6. În afara cazului în care Achizitorul este de acord cu o prelungire a termenului de prestare, orice întârziere în îndeplinirea contractului dă dreptul Achizitorului de a solicita penalităţi și/sau daune - interese Prestatorului.

**16. Modificări contractuale**

16.1. Părţile contractante au dreptul, pe durata îndeplinirii contractului, de a conveni modificarea clauzelor contractului, prin act adiţional în condițiile art. 221 din Legea 98/2016.

16.2. Modificările aduse clauzelor prezentului contract vor fi valabile numai dacă se vor stipula în scris de către părțile contractante prin semnarea unui act adițional la contract.

16.3. Înainte de emiterea actului adițional de modificare, Partea care invocă necesitatea modificării clauzei/clauzelor va notifica cealaltă Parte cu privire la natura şi forma modificării considerate; notificarea reprezintă o propunere scrisă ce va conţine, în raport de viitoarea modificare și informații cu privire la o eventuală:

 - modificare de activităţi cu impact în programului de execuţie aferent contractului;

- ajustare a oricăror obligaţii ale Părților rezultate din acest Contract;

 - ajustare a prețuluicontractului, conform regulilor prevăzute în clauza de ajustare.

16.3 Orice modificare a contractului care nu respectă prevederile prezentului contract și ale legislației în vigoare va fi considerată nulă de drept.

16.4.Cantitatea de servicii de depozitare arhivă pasivă ce urmează a fi achiziţionată pe întreaga perioadă de derulare a prezentului contract poate suferi modificări, în sensul diminuării sau creşterii acesteia, în funcţie de o serie de factori precum:

a) necesităţile concrete ale Achizitorului, în diversele etape de parcurgere a termenului de valabilitate a contractului;

b) fondurile ce vor fi alocate Achizitorului (bugetul alocat) şi orice alte prevederi ale unor acte normative emise în România de instituţiile abilitate, ce pot surveni în timpul valabilităţii prezentului contract.

16.5. Pe parcursul perioadei de valabilitate a contractului, Achizitorul îşi rezervă dreptul de a renunţa unilateral la unele sau altele dintre prestaţiile de depozitare arhivă, în funcţie de valoarea fondurilor disponibile la momentul respectiv al derulării şi de necesitatea stringentă a reducerii ponderii anumitor cheltuieli, în conformitate cu prevederile actelor normative în vigoare la respectiva dată sau cu măsurile cu caracter intern adoptate de Achizitor, cu informarea prealabilă a viitorului prestator, în termen de maximum 15 zile de la data apariţiei situaţiei invocate, fără plata de penalităţi şi/sau daune interese.

**17. Încetarea și denunțarea unilaterală a prezentului contract**

17.1. Prezentul contract încetează în următoarele situații:

a) părţile convin de comun acord încetarea contractului prin semnarea unui act aditional;

b) la expirarea duratei contractului contract;

c) prin reziliere, în condiţiile clauzelor din prezentul contract contract, în cazul în care una din părți nu își execută sau execută necorespunzător obligațiile contractuale;

d) în cazul dizolvării, lichidării, falimentului, retragerii autorizaţiei de funcţionare a prestatorului;

e) prin denunţare unilaterală în condiţiile prevăzute la art. 222 alin. (2) și art.223 alin. (1) din Legea 98/2016 privind achizițiile publice;

17.2. În situația rezilierii din cauza neexecutării/executării parțiale de către Prestator a obligațiilor contractuale, acesta va datora Achizitorului daune-interese cu titlu de clauză penală în cuantum egal cu valoarea obligațiilor contractuale neexecutate.

17.3. În situația in care executarea parțială a obligațiilor contractuale face imposibilă realizarea obiectului contractului în integralitatea sa, chiar dacă au fost recepționate o parte din servicii conform dispozițiilor legale, Prestatorul va datora Achizitorului daune-interese cu titlu de clauză penală în cuantum egal cu întreaga valoare a obligațiilor contractuale stabilite prin contract.

17.4. Nerespectarea în mod repetat de către oricare parte a obligaţiilor contractuale va fi adusă la cunostință celeilalte părti prin notificări scrise şi transmise, notificări care vor face referire la neîndeplinirea respectivă precum şi la durata ei. Prin notificări se vor solicita justificări privind neîndeplinirea obligaţiilor, pe care cealaltă parte este obligată să le furnizeze în termen de maxim 3 zile de la data primirii notificării.

17.5. Rezilierea prezentului contract nu va avea niciun efect asupra obligaţiilor deja scadente între părţile contractante.

17.6. Părţile sunt de drept în întârziere prin simplul fapt al nerespectării clauzelor prezentului contract. Partea care nu şi-a executat obligaţiile va fi considerată în întârziere cu privire la executarea obligaţiilor sale imediat după expirarea termenului contractual corespunzător îndeplinirii fiecărei obligaţii stabilite în contract, în conformitate cu art. 1523 și următoarele din Codul Civil.

17.7. Achizitorul îşi rezervă dreptul de a denunţa unilateral prezentul contract, în cel mult 15 zile de la emiterea unor decizii ale Curții Europene de Justiție sau în cazul în care furnizorul se regăsește într-una dintre situațiile de excludere și/sau de la apariţia unor circumstanţe care nu au putut fi prevăzute la data încheierii contractului, sub condiţia notificării Prestatorului în scris.

**18. Recepţie si verificări**

18.1. Recepția și verificările serviciilor vor fi efectuate atât de către Prestator cât și de către Achizitor care are dreptul de a verifica în orice moment modul de prestare a serviciilor pentru a stabili conformitatea lor cu prevederile din propunerea tehnică şi din caietul de sarcini.

18.2. Verificări care se efectuează de către prestator, prin personal numit în acest scop:

- starea depozitului și a documentelor depozitate;

- dotarea spațiului conform prevederilor contractului și cerințelor specifice din caietul de sarcini;

- existența și consemnarea zilnică în registrele specifice a documentelor consultate/ridicate/copiate/ scanate.

18.3. Verificări care se efectuează de către personalul desemnat de Achizitor:

- integritatea documentelor predate prestatorului;

- starea depozitului și a documentelor depozitate;

- dotarea spațiului conform prevederilor contractului și cerințelor specifice din caietul de sarcini;

- existența registrelor specifice a documentelor consultate/ridicate/copiate/ scanate.

- calitatea serviciului prestat potrivit clauzei 12.

18.4. Efectuarea prestației de depozitare în condițiile stabilite prin contractul de prestări servicii va fi confirmată de reprezentanții prestatorului și ai beneficiarului printr-un proces verbal de recepție a serviciilor de pază. Încheierea și semnarea de către părți fără obiecțiuni a procesului verbal, condiționează plata prestației.

18.5. În conformitate cu prevederile din prezentul contract, Achizitorul va notifica, în scris, Prestatorului, identitatea reprezentanţilor săi împuterniciţi pentru acest scop.

**19. Soluţionarea litigiilor**

19.1 Achizitorul şi prestatorul vor face toate eforturile pentru a rezolva pe cale amiabilă, prin tratative directe, orice neînţelegere sau dispută care se poate ivi între ei în cadrul sau în legatură cu îndeplinirea contractului.

19.2 Dacă, după 15 zile de la începerea acestor tratative, achizitorul şi prestatorul nu reuşesc să rezolve în mod amiabil o divergenţă contractuală, fiecare parte poate solicita ca disputa să se soluţioneze de către instanţele judecătoreşti competente de la sediul Achizitorului.

**20. Comunicări**

20.1. Orice comunicare dintre părţi, referitoare la îndeplinirea prezentului contract, trebuie să fie transmisă în scris.

20.2. Orice document scris trebuie înregistrat atât în momentul transmiterii, cât și în momentul primirii.

20.3. Comunicările între părţi se pot face şi prin telefon, fax sau e-mail, cu condiţia confirmării în scris a primirii comunicării.

**21. Forţa majoră**

21.1. Forţa majoră este constatată de o autoritate competentă.

21.2. Cazul fortuit nu este exonerator de răspundere contractuală.

21.3. Forţa majoră exonerează părţile contractante de îndeplinirea obligaţiilor asumate prin prezentul contract, pe toată perioada în care aceasta acţionează.

21.4. Îndeplinirea contractului va fi suspendată în perioada de acţiune a forţei majore, dar fără a prejudicia drepturile ce li se cuveneau părţilor până la apariţia acesteia.

21.5. Partea contractantă care invocă forţa majoră are obligaţia de a notifica celeilalte părţi, imediat şi în mod complet, producerea acesteia şi să ia orice măsuri care îi stau la dispoziţie în vederea limitării consecinţelor.

21.6. Partea contractantă care invocă forţa majoră are obligaţia de a notifica celeilalte părţi încetarea cauzei acesteia în maxim două zile de la încetare.

21.7. Dacă forţa majoră acţionează sau se estimează ca va acţiona o perioadă mai mare de 30 zile fiecare parte va avea dreptul să notifice celeilaltepărţi încetarea de drept a prezentului contract, fără ca vreuna din părţi să poată pretinde celeilalte daune-interese.

**22. Limba care guvernează contractul**

22.1. Limba care guvernează contractul este limba română.

**23. Legea aplicabilă contractului**

23.1. Contractul va fi interpretat conform legilor din România.

23.2. Prezentul contract se completează de drept cu orice clauze imperative impuse de Legea 98/2016 şi legislaţia complementară, acestea fiind obligatorii pentru părţi.

Părţile au încheiat astăzi, …................, prezentul contract în două exemplare originale, din care un exemplar pentru Prestator și un exemplar pentru Achizitor.

ACHIZITOR, PRESTATOR,

Reprezentant legal Reprezentant legal